**РЕПУБЛИКА СРПСКА**

**ПРИЈЕДЛОГ**

**ЗАКОН О ИМУНИТЕТУ РЕПУБЛИКЕ СРПСКЕ**

**Бања Лука, фебруар 2024. године**

Prijedlog

ZAKON O IMUNITETU REPUBLIKE SRPSKE

Član 1.

Ovim zakonom se utvrđuju lica koja imaju pravo da se pozovu na imunitet u odbrani u krivičnom i parničnom postupku i propisuju se posebna pravila krivičnog i parničnog postupka koja su obavezujuća za javna tužilaštva, sudove, kao i druge učesnike u krivičnom i parničnom postupku.

Član 2.

Ovaj zakon se donosi s ciljem da se zaštiti integritet zakonodavnih i izvršnih institucija Republike Srpske putem utvrđivanja procedure pozivanja na imunitet od krivične i građanske odgovornosti.

Član 3.

1. Poslanici u Narodnoj skupštini Republike Srpske i delegati u Vijeću naroda Republike Srpske neće biti krivično ili građanski odgovorni za izraženo mišljenje, davanje glasa ili bilo koji postupak izvršen u okviru njihovih dužnosti u Narodnoj skupštini i Vijeću naroda za vrijeme trajanja mandata i nakon prestanka mandata.
2. Predsjednik i potpredsjednici Republike Srpske i članovi Vlade Republike Srpske neće biti krivično ili građanski odgovorni za postupke izvršene u okviru njihovih dužnosti za vrijeme trajanja mandata i nakon prestanka mandata.

Član 4.

Pod postupcima izvršenim u okviru dužnosti podrazumijevaju se postupci koji proističu iz dužnosti koju lice obavlja u Narodnoj skupštini Republike Srpske ili Vijeću naroda Republike Srpske i koju lice obavlja na funkciji predsjednika ili potpredsjednika Republike Srpske ili člana Vlade Republike Srpske.

Član 5.

Lica iz člana 3. ovog zakona mogu se pozvati na imunitet u bilo koje vrijeme za postupke izvršene u okviru njihovih dužnosti, ali se pozivanje na imunitet ne može smatrati opštom preprekom za krivično gonjenje ili pokretanje parničnog postupka.

Član 6.

Ukoliko u toku krivičnog postupka koji se vodi protiv lica iz člana 3. ovog zakona, to lice izjavi da je postupak koji je osnova za pokretanje krivičinog postupka izvršen u okviru njegovih dužnosti, pitanje imuniteta rješava Ustavni sud Republike Srpske kao prethodno pitanje.

Član 7.

Ukoliko u toku parničnog postupka koji se vodi protiv lica iz člana 3. ovog zakona, to lice izjavi da je postupak koji je osnova za pokretanje parničnog postupka izvršen u okviru njegovih dužnosti, pitanje imuniteta rješava Ustavni sud Republike Srpske kao prethodno pitanje.

Član 8.

Stupanjem na snagu ovog zakona prestaje da važi Zakon o imunitetu Republike Srpske („Službeni glasnik Republike Srpske“, broj 69/02).

Član 9.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

ПРЕДСЈЕДНИК  
НАРОДНЕ СКУПШТИНЕ

Др Ненад Стевандић

Broj:

Datum

Prijedlog

OBRAZLOŽENJE

PRIJEDLOGA ZAKONA O IMUNITETU REPUBLIKE SRPSKE

I USTAVNI OSNOV

Ustavni osnov za donošenje ovog zakona sadržan je u Amandmanu XXXII na član 68. tačka 18) Ustava Republike Srpske, kojim je, propisano da Republika uređuje i obezbjeđuje druge odnose od interesa za Republiku, u skladu sa Ustavom. Takođe, članom 115. Ustava, koji je dopunjen Amandmanom CIII, utvrđeno je da Ustavni sud Republike Srpske odlučuje o pitanjima imuniteta koja proističu iz zakona kojima se uređuje imunitet u Republici Srpskoj i u članu 70. stav 1. tačka 2. Ustava kojim je utvrđeno da Narodna skupština donosi zakone, druge propise i opšte akte.

II USKLAĐENOST SA USTAVOM, PRAVNIM SISTEMOM I PRAVILIMA NORMATIVNOPRAVNE TEHNIKE

III USKLAĐENOST SA PRAVNIM PORETKOM EVROPSKE UNIJE

1. RAZLOZI ZA DONOŠENJE ZAKONA

Razlog za donošenje ovog zakona nalazi se u činjenici da prema članu 3. stav 2. Zakona o imunitetu Republike Srpske („Službeni glasnik Republike Srpske“, broj 69/02) predsjednik i potpredsjednici Republike Srpske i članovi Vlade Republike Srpske nisu građanski odgovorni za bilo koji postupak izvršen u okviru njihovih dužnosti, ali ostaje mogućnost uspostavljanja njihove krivične odgovornosti. Ovakvo rješenje ostavlja mogućnost vođenja krivičnih postupaka protiv najviših nosilaca izvršne vlasti i mogućnost da se na ovaj način utiče na nezavisnost i funkcionisanje izvršne vlasti od strane drugih vlasti i visokog predstavnika koji je 6. oktobra 2002. godine svojom Odlukom nametnuo Zakon o imunitetu Republike Srpske. Da bi se zaštitili najviši nosioci izvršne vlasti u Republici Srpskoj ukazala se potreba da propiše da oni nisu krivično ili građanski odgovorni za bilo koji postupak izvršen u okviru njihovih dužnosti i da se na ovaj način zaštite isto kao i nosioci zakonodavne i sudske vlasti u Republici Srpskoj.

1. OBRAZLOŽENJE PREDLOŽENIH RJEŠENJA

U članu 1. i 2. propisani su predmet i cilj zakona.

U članu 3. propisano je da Poslanici u Narodnoj skupštini Republike Srpske, delegati u Vijeću naroda Republike Srpske, predsjednik i potpredsjednici Republike Srpske i članovi Vlade Republike Srpske neće biti krivično ili građanski odgovorni za bilo koji postupak izvršen u okviru njihovih dužnosti. Na ovaj način je imunitet nosilaca izvršne vlasti proširen i na krivičnu odgovornost.

U članu 4. definisano je da su postupci izvršeni u okviru dužnosti oni postupci koji proističu iz dužnosti koju lice obavlja u Narodnoj skupštini Republike Srpske ili Vijeću naroda Republike Srpske i koju lice obavlja na funkciji predsjednika ili potpredsjednika Republike Srpske ili člana Vlade Republike Srpske.

U članu 5, je predviđeno da lica koja imaju pravo na imunitet mogu se pozvati na imunitet u bilo koje vrijeme za postupke izvršene u okviru njihovih dužnosti, ali se pozivanje na imunitet ne može smatrati opšgom preprekom za krivično gonjenje ili pokretanje parničnog postupka.

U čl. 6. i 7. je propisano da ukoliko lice izjavi da je postupak koji je osnova za pokretanje krivičinog postupka izvršen u okviru njegovih dužnosti, pitanje imuniteta rješava Ustavni sud Republike Srpske kao prethodno pitanje.

U članu 8. propisano je da stupanjem na snagu ovog zakona prestaje da važi Zakon o imunitetu Republike Srpske („Službeni glasnik Republike Srpske“, broj 69/02).

U čalnu 10. propisano je da ovaj zakon stupa na snagu osmog dana od dana objavljivanja u „Službenom glasniku Republike Srpske“.

**VI RAZLIKE PRIJEDLOGA U ODNOSU NA NACRT ZAKONA**

Nacrt Zakona o imunitetu Republike Srpske usvojen je na Sedmoj redovnoj sjednici Narodne skupštine Republike Srpske, održanoj 21 i 22. decembra 2023. godine. Nacrt zakona, shodno Zaključku Narodne skupštine Republike Srpske broj 02/1-021-1491/23 od 22.12.2023. godine upućen je na Javnu raspravu za čije je sprovođenje zaduženo Ministarstvo pravde. Poziv za javnu raspravu objavljen je u dnevnim novinama i na internet stranici Ministarstva pravde i ista je održana dana 18. januara u Maloj sali Narodne skupštine Republike Srpske. Prilikom izrade teksta Prijedloga razmatrale su se primjedbe i sugestije koje su iznesene na sjednici Narodne skupštine Republike Srpske, tokom javne rasprave i primjedbe i sugestije koje su dostavljene u pisanoj formi Ministarstvu pravde.

Prijedlozi i primjedbe odnosile su se na sledeće:

Primjedbe na član 3. odnosile su se definisanje prava imuniteta kod narodnih poslanika, članova Vijeća naroda, predsjednika i potpredsjednika Republike Srpske i članova Vlade Republike Srpske tj. na potrebu da se pravo imuniteta preciznije definiše u pogledu njegovog obima i vremenskog trajanja.

U članu 6. 7. navedeno je da se žalba na odluku suda o pravu imuniteta podnosi Ustavnom sudu Republike Srpske. Određen broj poslanika postavilo je pitanje na koji način će Ustavni sud postupati po dostavljenim žalbama obzirom da nije predviđena apelaciona nadležnost Ustavnog suda.

Najveći broj primjedbi iznesenih na sjednici Narodne skupštine, javnoj raspravi i dopisima dostavljenim Minstarstvu pravde odnosili su se na član 8, tj. da li potrebna retroaktivna primjena ovog zakona, na koji način definisati funkciju visokog predstavnika i na kraju da li potrebno eksplicitno navoditi da lica iz člana 8. imaju imunitet u odnosu na odluke visokog predstavnika.

Uzimajući u obzir sve primjedbe, sugestije i prijedloge konstatovano je da se član 8. briše iz nacrta zakona.

1. PROCJENA UTICAJA ZAKONA NA UVOĐENJE NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE

**VII UČEŠĆE JAVNOSTI I KONSULTACIJE U IZRADI ZAKONA**

U skladu sa članom 36. stav 1. tačka 9) Poslovnika o radu Vlade Republike Srpske („Službeni glasnik Republike Srpske“, broj 123/18) i Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), obrađivač je utvrdio da je Nacrt zakona o imunitetu Republike Srpske od interesa za javnost, te su sprovedene konsultacije sa javnošću. Nacrt zakona je objavljen na internet stranici [www.vladars.rs](http://www.vladars.rs).

**IX FINANSIJSKA SREDSTVA I EKONOMSKA OPRAVDANOST DONOŠENJA ZAKONA**

Za sprovođenje ovog zakona nisu potrebna finansijska sredstva iz budžeta Republike Srpske.